FI Euroopan unionin virallinen lehti CE 88/707

(2004/C 88 E/0729)

KIRJALLINEN KYSYMYS E-0708/04

esittäjä(t): Erik Meijer (GUE/NGL) komissiolle

(10. maaliskuuta 2004)

Aihe: Itä-Slovakian romaniväestön viimeisten tulonlähteiden katoaminen ja sen vaikutukset ryöstelyyn, väkivaltaisiin yhteenottoihin ja muuttoliikkeeseen

1. Onko komissio tietoinen, että Slovakian itäosan romaniväestöltä, joka muodostaa monissa kunnissa väestön valtaosan ja jonka keskuudessa työttömyys on kuluneiden 15 vuoden aikana jatkuvasti kärjistynyt, viedään sosiaalipalvelujen säästöjen myötä kokonaisuudessaan kaikki tulonlähteet?

2. Onko komissio tietoinen myös siitä, että tulojen menetyksen takia syntynyt epätoivo on jo johtanut väestön ja erittäin monilukuisen poliisin välisiin yhteenottoihin sekä liikkeiden ja huoltoasemien ryöstelyyn?

3. Ovatko säästöt, joihin kansan viha kohdistuu, seurausta myös niistä vaatimuksista, jotka Slovakian hallituksen oli täytettävä, jotta maa pääsee Euroopan unionin jäseneksi 1. toukokuuta 2004 lukien, vai onko Slovakian hallituksella vapaus kasvattaa julkisia menoja niin, että yhteiskunnallisen levottomuuden syyt voidaan nopeasti poistaa?

4. Olettaako komissio, että nykyiset olosuhteet voimistavat Slovakian romaniväestöön kohdistuvaa painetta lähteä asuinalueeltaan väliaikaisesti tai peräti pysyvästi ansaitsemaan rahaa länteen? Mitä vaikutuksia asialla on, kun enemmistö EU:n nykyisistä jäsenvaltioista haluaa rajoittaa työvoiman muuttoliikettä uusien jäsenvaltioiden liittymisen jälkeisinä ensimmäisinä vuosina?

5. Onko komissio kanssani samalla kannalla, että nykyisissä romanien kannalta erittäin vaikeissa olosuhteissa olisi virhe ilmoittaa levottomuuksien johtuvan rikollisten ryhmien olemassaolosta ja että ongelmien ratkaisemiseen tarvitaan muita toimenpiteitä kuin itse teossa tavattujen lainrikkojien vapaudenriisto?

6. Miten EU:n toiminnan avulla voidaan osaltaan edistää sitä, että Slovakian romaneille tarjotaan pikaisesti mahdollisuus ansaita nykyisellä asuinalueellaan sellainen elanto, että he voivat jäädä asumaan alueelle tarvitsematta ryöstellä henkensä pitimiksi tai joutua kapinaan viranomaisvaltaa vastaan?

Günter Verheugenin komission puolesta antama vastaus

(29. huhtikuuta 2004)

Komissio on pannut merkille, että Slovakiassa on otettu käyttöön uusi sosiaalietuusjärjestelmä, mikä on johtanut sosiaalietuusmaksujen huomattavaan pienentymiseen maaliskuun 2004 alusta alkaen. Komissio on myös ollut huolissaan romaniväestön keskuudessa ilmenneistä levottomuuksista ja ryöstelystä Itä-Slovakiassa. Komissio seuraa tilannetta tarkasti paikan päällä.

Yleisesti ottaen komissio luonnollisestikin vastustaa kaikkea väkivallan käyttöä sosiaalisten tai muiden vaatimusten ilmaisemisessa. Se tukee edelleen prosessia, johon Slovakian hallitus on ryhtynyt toteuttaakseen laajoja talousuudistuksia, joiden tarkoituksena on lisätä tuottavuuden kasvua ja työllisyysastetta maassa keskipitkällä aikavälillä.

Komissio on pitänyt tiiviisti yhteyttä Slovakian viranomaisiin tässä kysymyksessä ja ilmaissut toiveensa, että Slovakian hallitus käyttäisi kiireellisesti kaikkia käytössään olevia keinoja päästäkseen kohtuulliseen ja harkittuun tulokseen tässä arkaluonteisessa kysymyksessä. Komissio on huomauttanut, että erityistä huomiota olisi kiinnitettävä etuuksien vähentämisestä todennäköisesti eniten kärsimään joutuvien, köyhimpien väestönosien vaikeuksien lievittämiseen. Työmahdollisuuksia olisi lisättävä maan köyhimmissä osissa ja erityisesti Itä-Slovakiassa. Tähän liittyen komissio ilmaisee tyytyväisyytensä Slovakian hallituksen hiljattain esittämästä 14-kohtaisesta asiakirjasta, joka koskee tapoja parantaa heikoimmassa asemassa olevien kansalaisten, erityisesti romaniväestön, oloja. Slovakian viranomaiset ovat myös vakuuttaneet komissiolle, että ne seuraavat tarkasti poliisin toimintaa maan itäosissa.

Mitä tulee romanien mahdolliseen muuttamiseen Slovakiasta, on tietenkin mahdollista, kuten arvoisa parlamentin jäsen huomauttaa, että Slovakian romanit lähtevät väliaikaisesti tai pitkäaikaisesti kotimaastaan ansaitakseen elantonsa muualla. Tässä yhteydessä olisi kuitenkin huomattava, että ensimmäiset kaksi vuotta liittymisen jälkeen nykyiset jäsenvaltiot ottavat vastaan työntekijöitä uusista jäsenvaltiosta kansallisten sääntöjen, ei siis yhteisön sääntöjen, perusteella ja rajoittavat säännökset jäävät suurimmaksi osaksi voimaan.

Komissio on sitoutunut tukemaan niin pitkälle kuin mahdollista Slovakian viranomaisten toimintaa asian ratkaisemiseksi mahdollisimman pikaisesti. Vaikkei Itä-Slovakian romaniväestön työllisyysongelmaan ole lyhyen aikavälin ratkaisua, valtavirtaistamiseen pyrkivällä lähestymistavallaan rakennerahastot varmasti parantavat tämän väestön taloudellisia ja sosiaalisia oloja sekä auttavat luomaan lisätyöpaikkoja, joiden pitäisi auttaa romaniyhteisöjä.

Slovakiaa koskevassa yhteisön tukikehyksessä otetaan esiin romanikysymys, ja siinä puututaan romanien syrjäytymiseen integraatiostrategian avulla. Asutuksen osalta toteutetaan valikoivaa kehittämistä, johon sisältyy koulutuksen, terveydenhoidon, veden, jäteveden ja teiden infrastruktuurin parantaminen. Joitakin toimia EU tukee 80-prosenttisesti (julkisten menojen osarahoituksen raja on tavallisesti 75 prosenttia). Tavoitteena on aloittaa elinolojen ja työolojen parantamiseksi prosessi, johon sisältyy erityisesti kokonaisvaltainen lähestymistapa koulutukseen ja neuvonantoon sekä auttaa antamaan mahdollisuuksia varsinkin nuorille ihmisille. Komissio työskentelee yhdessä Slovakian viranomaisten kanssa perustaakseen yhteisön tukikehyksen alakomiteaksi romaniasioiden valvontakomitean, joka antaisi neuvoja tätä alaa koskevasta rahoituksesta maan Slovakiassa.

Lisäksi Euroopan sosiaalirahastosta tuetaan suunnitelmia, jotka tarjoavat heikossa asemassa olevien ryhmien, joista monissa on romanivähemmistön edustajia, työllistymiselle sellaisia teitä, joiden pitäisi lopulta johtaa pysyvään työllistymiseen mutta jotka jo myöntämällä ”aktivoitumisetuisuuksia” parantavat välittömästi osallistujien tulotasoa. Hallitus on lisäksi laatimassa heikossa asemassa oleviin ryhmiin kuuluville oppilaille apurahaohjelmaa, jonka pitäisi paitsi edistää romanilasten osallistumista toisen asteen koulutukseen myös tarjota oppilaiden perheille keinoja saada lisärahoitusta. Ohjelma alkaa todennäköisesti toukokuussa 2004, ja se saa osarahoitusta Euroopan sosiaalirahastosta.